Anno ab incarnatione Domini nongentesimo decimo, gloriosus dux Aquitanorum venerandis apostolis Petro et Paulo construxit monasterium in valle quæ dicitur Cluniaca, ibique venerabilem Bernonem designavit abbatem... Berno sanctissimus primus abbas etiam primitus ecclesiam Cluniacensem incœpit regere anno ab incarnatione Domini DCCCCX.... et rexit annis XVI. Is Berno ex comitibus Burgundiæ fuit abbas Balmensis, in omnibus bene et honeste agens. Qui vigorem disciplinæ quem a sancto Euticio loci Balmensis cœnobii fundatore susceperat, successor virtutis illius egregie sequebatur... De quo quidem Euticio legitur... Ipse fuit institutor consuetudinum quæ in monasteriis hactenus servantur. Venerabilis igitur pater Berno habuit discipulos sanctos, scilicet Odonem, Adegrinum, et Widonem venerabilem nepotem suum quem abbatiæ Balmensis abbatem fecit; Cluniacensi vero cœnobio sanctum præfecit Odonem. Berno vero abbas ordinatus est à sancto Gedeone, archiepiscopo Bisuntino. Qui Berno obiit idibus januarii, jacetque apud Cluniacum, in veteri ecclesia Sancti-Petri, retro altare sancti Benedicti, quod nunc ab aliquibus dicitur esse altare sanctæ Catharinæ.